ปีนี้ แบรนด์หรูยังขึ้นราคาได้ แม้เงินเฟ้อสูงทั้งโลก
เพราะอะไร มันถึงเป็นเช่นนั้น ? ลงทุนแมนจะเล่าให้ฟัง
30 มิ.ย. 2565

ปีนี้ แบรนด์หรูยังขึ้นราคาได้ แม้เงินเฟ้อสูงทั้งโลก /โดย ลงทุนแมน
ปัจจุบัน เกือบทุกธุรกิจกำลังได้รับผลกระทบอย่างหนักจากเงินเฟ้อ เนื่องจากต้นทุนในการดำเนินกิจการที่สูงขึ้น ทำให้ต้องมีการปรับราคาสินค้าและบริการเพิ่มขึ้นตามไปด้วย ซึ่งมันส่งผลให้ความต้องการซื้อของฝั่งผู้บริโภคลดน้อยลง
อย่างไรก็ตาม ดูเหมือนว่ามีธุรกิจประเภทหนึ่ง 
ที่ยังไม่ค่อยกังวลกับเงินเฟ้อมากนัก นั่นคือ “สินค้าแบรนด์หรู”
เพราะถึงแม้กระเป๋าแบรนด์เนมอย่าง Louis Vuitton, Gucci หรือ Hermès จะมีราคาแพงขึ้นเรื่อย ๆ แต่กลับขายดีมากขึ้นกว่าเดิมเสียอีก
เพราะอะไร มันถึงเป็นเช่นนั้น ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ตั้งแต่ต้นปีที่ผ่านมา สงครามความขัดแย้งระหว่างรัสเซีย-ยูเครน ทำให้ราคาสินค้าโภคภัณฑ์ ทั้งน้ำมันดิบ และวัตถุดิบอยู่ในระดับที่สูงขึ้นต่อเนื่อง
ด้วยเหตุนี้เอง หลายธุรกิจจึงมีต้นทุนการผลิตเพิ่มขึ้นอย่างรวดเร็ว และจำเป็นต้องปรับราคาขายสินค้าและบริการขึ้นเช่นกัน จนนำไปสู่ภาวะเงินเฟ้อสูงทั่วโลก
สถานการณ์ดังกล่าว ทำให้ผู้บริโภคมีกำลังซื้อในมือน้อยลงทันที และเริ่มระมัดระวังการจับจ่ายใช้สอยสิ่งของที่ยังไม่จำเป็นมากขึ้น โดยเฉพาะสินค้าฟุ่มเฟือยราคาแพง
แต่หลายคนอาจประหลาดใจ ถ้าบอกว่าปีนี้ ผลการดำเนินงานของ “ธุรกิจแบรนด์หรู” ยังเติบโตดีอยู่..
- LVMH ผู้นำตลาดที่เป็นเจ้าของแบรนด์หรูกว่า 75 แบรนด์ ไม่ว่าจะเป็น
สินค้าแฟชั่นและเครื่องหนัง เช่น Louis Vuitton, Celine, Marc Jacobs
นาฬิกาและเครื่องประดับ เช่น Tiffany & Co., TAG Heuer, Bulgari
น้ำหอมและเครื่องสำอาง เช่น Christian Dior
ไวน์และเครื่องดื่มแอลกอฮอล์ เช่น Moët & Chandon, Hennessy
ร้านค้าปลีก เช่น Sephora
ไตรมาสที่ 1 ปี 2022 บริษัทมีรายได้ 6.73 แสนล้านบาท
เพิ่มขึ้น 29% เมื่อเทียบกับปีก่อนหน้า
- Kering เจ้าของแบรนด์หรูอย่าง Gucci, Yves Saint Laurent, Bottega Veneta, Balenciaga และอื่น ๆ
ไตรมาสที่ 1 ปี 2022 บริษัทมีรายได้ 1.85 แสนล้านบาท 
เพิ่มขึ้น 27% เมื่อเทียบกับปีก่อนหน้า
- Hermès ผู้ผลิตและจำหน่ายกระเป๋าสุดหรู รวมถึงสินค้าแฟชั่น น้ำหอม และเครื่องประดับชั้นนำของโลก
ไตรมาสที่ 1 ปี 2022 บริษัทมีรายได้ 1.03 แสนล้านบาท 
เพิ่มขึ้น 33% เมื่อเทียบกับปีก่อนหน้า
สาเหตุที่ทำให้บริษัทเหล่านี้ ทำยอดขายได้สูง ท่ามกลางภาวะเงินเฟ้อแบบนี้
คงหนีไม่พ้นเรื่อง “อำนาจในการกำหนดราคา”
บริษัทแบรนด์หรูนั้น เป็นที่ยอมรับในวงกว้าง และมีมูลค่าแบรนด์ที่แข็งแกร่งมาก 
ทำให้สามารถปรับขึ้นราคาขายสินค้า และผลักภาระต้นทุนไปยังลูกค้า ได้ง่ายกว่าสินค้าประเภทอื่น ๆ
ในหลักการทางเศรษฐศาสตร์ มีทฤษฎีที่เรียกว่า “Price Elasticity of Demand” หรือความยืดหยุ่นของอุปสงค์ต่อราคา ซึ่งอธิบายถึงการเปลี่ยนแปลงของปริมาณความต้องการสินค้า ตามราคาที่เปลี่ยนไป
ซึ่งโดยพื้นฐานแล้ว ธุรกิจแบรนด์หรู มีความยืดหยุ่นของอุปสงค์ต่อราคา “ค่อนข้างต่ำ”
เนื่องจากกลุ่มลูกค้าส่วนใหญ่ เป็นคนที่มีฐานะร่ำรวย ทำให้กำลังซื้อแทบไม่ได้รับผลกระทบจากกรณีเงินเฟ้อมากเท่าไร ต่อให้กระเป๋ามีราคาใบละหมื่น หรือใบละแสนบาท หรือจะแพงขึ้นไปอีก ก็ยังยินดีจ่ายเงินเพื่อซื้อสินค้า
นั่นทำให้บริษัทสามารถรักษาฐานตลาด และความสามารถในการทำกำไรไว้ได้อย่างมั่นคงต่อไป
ยกตัวอย่างเช่น
กระเป๋า Louis Vuitton รุ่นยอดนิยมอย่าง Pochette Accessoires
ต้นปี 2021 ราคาเริ่มต้นอยู่ที่ราว 22,000 บาท 
ปัจจุบัน ราคาเริ่มต้นอยู่ที่ราว 37,000 บาท หรือเพิ่มขึ้นกว่า 66% ภายในช่วงระยะเวลา 1 ปี
ซึ่งก็ดูเหมือนว่าการขึ้นราคาสินค้าของ LVMH แทบจะไม่ได้ทำให้กำลังซื้อตกลงเลย
เพราะในไตรมาสที่ 1 ปี 2022 ที่ผ่านมา
หากนับเฉพาะกลุ่มธุรกิจสินค้าแฟชั่นและเครื่องหนังของ LVMH มียอดขายเพิ่มขึ้นถึง 35% 
เมื่อเทียบกับปีก่อนหน้า ซึ่งถือเป็นกลุ่มธุรกิจที่เติบโตสูงที่สุดของบริษัท
หรือแม้กระทั่งกระเป๋า Hermès รุ่นดังอย่าง Birkin ที่ปัจจุบันมีราคาสูงตั้งแต่ราว 350,000 บาท ไปจนถึง 2,200,000 บาท
แต่ในไตรมาสที่ 1 ปี 2022 ธุรกิจกระเป๋าและเครื่องหนังของ Hermès ก็ยังเติบโตถึง 16% เลยทีเดียว
นอกจากนั้น การปรับราคาขายขึ้น ยังถือเป็นกลยุทธ์สำคัญที่บริษัทแบรนด์หรูนิยมใช้กันบ่อยครั้ง เพื่อสร้างสินค้าให้มีความพรีเมียม และเข้าถึงยาก
ซึ่งเป็นการกระตุ้นให้กลุ่มลูกค้า ยิ่งพยายามหาซื้อสินค้ามาครอบครอง 
เพื่อแสดงฐานะทางสังคม โดยเฉพาะในช่วงเวลาเงินเฟ้อ ที่คนอื่นไม่มีกำลังในการใช้จ่ายแบบนี้
เรื่องราวนี้ คงเป็นสิ่งที่สะท้อนให้เห็นได้ส่วนหนึ่งว่า
ภาวะเงินเฟ้อที่เป็นประเด็นร้อนแรง และทำให้ใครหลายคนกังวลใจในขณะนี้
มันอาจยังไม่ได้ส่งผลกระทบต่อกลุ่มคนรวยสักเท่าไร..
อย่างไรก็ตาม อ่านมาถึงตรงนี้ บางคนอาจคิดว่าการซื้อหุ้นบริษัทแบรนด์หรู น่าจะเป็นทางเลือกที่ดีสำหรับการลงทุนเพื่อรับมือกับภาวะเงินเฟ้อ
แต่เราคงต้องพิจารณาให้ดีก่อนอีกครั้ง เพราะความจริงแล้ว ราคาหุ้นของบริษัทเหล่านี้ กลับปรับตัวลดลงสวนทางกับผลประกอบการ
มูลค่าของบริษัทแบรนด์หรู เมื่อเทียบกับช่วงต้นปี
LVMH อยู่ที่ 10.2 ล้านล้านบาท ลดลง 30%
Kering อยู่ที่ 2.2 ล้านล้านบาท ลดลง 37%
Hermès อยู่ที่ 3.8 ล้านล้านบาท ลดลง 41%
เท่ากับว่า หากเราลงทุนในหุ้นบริษัทแบรนด์หรูชั้นนำ เมื่อตอนต้นปี ด้วยเงินมูลค่า 1 ล้านบาท 
ในตอนนี้ เงินลงทุนของเรา จะลดลงเหลือเพียง 6-7 แสนบาท เท่านั้น
ทั้งนี้ มันอาจตีความได้ว่า นักลงทุนส่วนใหญ่ยังมีความกังวลว่า ถ้าปัญหาเงินเฟ้อยังยืดเยื้อและรุนแรงมากขึ้น
สุดท้ายแล้ว ธุรกิจแบรนด์หรูและกลุ่มคนรวย ก็จะได้รับผลกระทบไปด้วยเช่นกัน
รวมไปถึงสถานการณ์การระบาดของโควิด 19 ในตลาดสำคัญอย่างประเทศจีน ซึ่งทำให้รัฐบาลนำมาตรการล็อกดาวน์กลับมาใช้อยู่หลายครั้งในเมืองใหญ่ ก็อาจส่งผลต่อยอดขายในช่วงที่เหลือของปีนี้ได้
ซึ่งมันก็อาจเป็นสัญญาณที่บอกเราว่าภาวะเงินเฟ้อที่ทุกคนกำลังเผชิญอยู่ในขณะนี้ เป็นเรื่องที่รุนแรงครั้งหนึ่งในประวัติศาสตร์
จนแม้แต่นักลงทุนในธุรกิจแบรนด์หรู ก็ยังต้องกังวล..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-